Vanhemmuuden arviointi Pienten lasten vastaanottokodissa : esite vanhemmille
Virtanen, Tiia (2011)
Virtanen_Tiia.pdf (3.635Mt)
http://urn.fi/URN:NBN:fi:amk-2011112815987
Tämän toiminnallisen opinnäytetyön kehittämistehtävänä oli suunnitella ja tuottaa esite vanhemmuuden arvioinnista Turun Pienten lasten vastaanottokodissa. Esite tuli suunnata vanhemmuuden arvioinnin aloittaville vanhemmille ja sen sisällön tuli olla asiakaslähtöinen ja selkeä. Esitteen tarkoituksena oli antaa kattavasti tietoa vanhemmuuden arvioinnista ja sen prosessista. Esitteen tehtävänä oli myös helpottaa työntekijöiden työtä. Toisena opinnäytetyön kehittämistehtävänä oli asiakasnäkökulman esiin tuominen kehittämisprosessissa haastattelemalla vanhemmuuden arvioinnissa olevia asiakkaita.
Opinnäytetyön tietoperusta rakentuu vanhemmuuden ja sen tukemisen ja arvioinnin ympärille. Tietoperustassa käsitellään varhaisen vuorovaikutuksen ja kiintymyssuhteen merkitystä lapsen suotuisalle kehitykselle, riittävän hyvän vanhemmuuden koostumista sekä vanhemmuuteen kasvamisen karikkoja. Tämän lisäksi tietoperustassa esitellään vanhemmuuden tukemista ja vanhemmuuden arvioinnin linkittymistä lastensuojelutyöhön.
Tietoperustan jälkeen opinnäytetyössä kuvataan kehittämistyön toteutumisen vaiheita ja perusteita esitteen sisällön muotoutumiseen. Lisäksi pohditaan, miten toteutetut asiakkaiden haastattelut tukivat esitteen sisältöä.
Esitteen tuottaminen oli kehittämistyötä, joka eteni suunnitelmallisesti tavoitteiden määrittelemisestä suunnitteluun ja toteutukseen. Esite tuotettiin yhdessä Pienten lasten vastaanottokodin henkilökunnan kanssa. Henkikökunnan näkemykset ja tuki olivat merkittäviä, sillä niiden avulla esitteestä saatiin asiakaslähtöinen ja henkilökuntaa hyvin palveleva. Esitteen tekeminen alkoi keväällä 2011 ja se valmistui toimeksiantajan käyttöön loppuvuodesta 2011.